รัฐบาลไทย-ข่าวทำเนียบรัฐบาล-กระทรวงมหาดไทย น้อมนำศาสตร์พระราชา มาเป็นแนวทางการพัฒนาในรูปแบบ "การพัฒนาชนบทเชิงพื้นที่ประยุกต์ตามแนวพระราชดำริ"
วันอังคารที่ 9 พฤษภาคม 2560
กระทรวงมหาดไทย น้อมนําศาสตร์พระราชา มาเป็นแนวทางการพัฒนาในรูปแบบ "การพัฒนาชนบทเชิงพื้นที่ประยุกต์ตามแนวพระราชดําริ"
กระทรวงมหาดไทย น้อมนําศาสตร์พระราชา มาเป็นแนวทางการพัฒนาในรูปแบบ "การพัฒนาชนบทเชิงพื้นที่ประยุกต์ตามแนวพระราชดําริ" ให้เกิดความเข้มแข็งอย่างยั่งยืน ตั้งแต่ระดับครัวเรือน ชุมชน พื้นที่ภูมิภาค จนถึงระดับประเทศ
วันนี้ (9 พ.ค.60) เวลา 09.40 น. ณ มหาวิทยาลัยราชภัฎนครราชสีมานายกฤษฎา บุญราช ปลัดกระทรวงมหาดไทย กล่าวปาฐกถาพิเศษ ในหัวข้อ “การพัฒนาชุมชนเข้มแข็ง ตามแนวพระราชดําริ"ให้แก่ผู้เข้าร่วมโครงการแลกเปลี่ยนเรียนรู้ชุมชนเข้มแข็งตามแนวพระราชดําริ จังหวัดนครราชสีมา จัดโดยสถาบันส่งเสริมและพัฒนากิจกรรมปิดทองหลังพระ สืบสานแนวพระราชดําริเพื่อให้เกิดการแลกเปลี่ยนประสบการณ์การพัฒนาชุมชนอย่างยั่งยืน โดยมีประชาชนจากหมู่บ้านเศรษฐกิจพอเพียงของทุกอําเภอในพื้นที่จังหวัดนครราชสีมา จํานวน 326 หมู่บ้าน รวมทั้งสิ้น 2,000 คน เข้าร่วมรับฟัง
นายกฤษฎา บุญราช ปลัดกระทรวงมหาดไทย กล่าวว่า ตลอดระยะเวลาที่พระบาทสมเด็จพระปรมินทรมหาภูมิพลอดุลยเดช ในหลวงรัชกาลที่ 9 ทรงครองราชย์ คนไทยได้มีโอกาสรับรู้ถึงแนวพระราชดําริที่ได้พระราชทานในโอกาสต่างๆ และพระราชกรณียกิจที่ทรงมุ่งมั่นปฏิบัติมาเป็นระยะเวลากว่า 70 ปี โดยพระองค์ทรงมุ่งมั่นช่วยเหลือให้มีการพัฒนาเพื่อให้ประชาชนคนไทยพึ่งพาตนเองได้ โดยเฉพาะประชาชนที่อาศัยอยู่ในชนบท กิจกรรมและโครงการตามพระราชดําริที่ดําเนินการอยู่ในหลายพื้นที่ทั่วประเทศ ล้วนแล้วแต่มีเป้าหมายสุดท้ายอยู่ที่การพึ่งตนเองได้ของประชาชนทั้งสิ้น ทรงแนะนําและสาธิตให้ประชาชนดําเนินตามรอยเบื้องพระยุคลบาท พัฒนาเพื่อให้เกิดการพึ่งตนเองหรือมีความเข้มแข็ง โดยจะต้องค่อยๆ กระทําตามลําดับขั้นตอน
ปลัดกระทรวงมหาดไทย กล่าวว่า กระทรวงมหาดไทย ได้น้อมนํา “ศาสตร์พระราชา” ดังกล่าว มากําหนดเป็นแนวทางการพัฒนาให้เกิดความเข้มแข็งอย่างยั่งยืน ในรูปแบบ “การพัฒนาชนบทเชิงพื้นที่ประยุกต์ตามแนวพระราชดําริ” ที่มีการดําเนินงานเป็นขั้นตอนจากระดับครัวเรือน ชุมชน พื้นที่/ภูมิภาค จนถึงระดับประเทศ โดยมีเป้าหมายในแต่ละระดับ ดังนี้
- ระดับครัวเรือน เริ่มจากการสร้างโอกาสด้วยการพัฒนาโครงสร้างพื้นฐาน โดยเฉพาะแหล่งน้ํา ตลอดจนการพัฒนาอาชีพ เร่งสร้างรายได้และลดรายจ่าย เน้นการพึ่งพาตนเอง (ระดับอยู่รอด)
- ระดับชุมชน เน้นการพึ่งพากันเองในชุมชนด้วยการรวมกลุ่ม พึ่งพากันเองในชุมชน (ระดับพอเพียง)
- ระดับพื้นที่/ภูมิภาค เน้นการสร้างวิสาหกิจชุมชนที่มีการเชื่อมโยงกับเครือข่าย/ตลาดภายนอก พึ่งพาซึ่งกันและกันเป็นเครือข่าย (ระดับยั่งยืนหรือเข้มแข็ง)
โดยกระทรวงมหาดไทยจะร่วมกับส่วนราชการต่างๆ เช่น สํานักงานปลัดสํานักนายกรัฐมนตรี กระทรวงเกษตรและสหกรณ์ กระทรวงทรัพยากรธรรมชาติและสิ่งแวดล้อม และสถาบันส่งเสริมและพัฒนากิจกรรมปิดทองหลังพระ สืบสานแนวพระราชดําริ นําบทเรียนของการพัฒนาที่ผ่านมาในพื้นที่ต้นแบบต่างๆ มาเป็นแนวทางหลักของการทํางานตามความต้องการของประชาชน ผ่านกระบวนการประชาคม เน้นการพัฒนาด้านโครงสร้างพื้นฐาน โดยเฉพาะแหล่งน้ําก่อน ซึ่งในระยะเริ่มแรกจะดําเนินการให้เห็นเป็นตัวอย่างก่อนในพื้นที่นําร่อง 9 จังหวัด ประกอบด้วย จังหวัดนครราชสีมา สกลนคร ศรีสะเกษ ร้อยเอ็ด ชัยภูมิ แพร่ จันทบุรี ฉะเชิงเทรา และพัทลุง แล้วขยายผลไปพื้นที่อื่นที่มีความพร้อมและประชาชนมีความต้องการ
ปลัดกระทรวงมหาดไทย กล่าวตอนท้ายว่า หากประชาชนคนไทยได้เรียนรู้และน้อมนําหลักของปรัชญาเศรษฐกิจพอเพียงไปสู่การปฏิบัติจนเป็นวิถีชีวิต ก็เชื่อได้ว่าจะนํามาซึ่งความเข้มแข็งยั่งยืนในทุกระดับ ตั้งแต่ตนเอง ครัวเรือน ชุมชน จนถึงประเทศ ซึ่งรัฐบาลให้ความสําคัญกับการน้อมนําหลักปรัชญาของเศรษฐกิจพอเพียงของพระบาทสมเด็จพระปรมินทรมหาภูมิพลอดุลยเดชมาเป็นแนวทางในการพัฒนาประเทศ และได้มอบหมายให้กระทรวงมหาดไทย น้อมนําหลักปรัชญาของเศรษฐกิจพอเพียงไปเผยแพร่จนเป็นวิถีชีวิตของคนไทยทั้งประเทศ ซึ่งถือเป็นเป้าหมายสูงสุดของรัฐบาล แม้ว่าที่ผ่านมาจะมีการกล่าวถึงหลักปรัชญาของเศรษฐกิจพอเพียงมาโดยตลอด แต่กลับพบว่ามีความเข้าใจที่สับสน เช่น เข้าใจว่าเป็นการปลูกผักสวนครัวรั้วกินได้ หรือเป็นแนวคิดเกษตรทฤษฎีใหม่ แต่แท้จริงแล้วหลักปรัชญาของเศรษฐกิจพอเพียงเป็นวิถีการดําเนินชีวิตให้รู้จักคําว่าพอเพียง ซึ่งมีหลากหลายมิติ หลักการสําคัญคือ การมีความพอตน พอประมาณ มีเหตุผล กล่าวคือ เราต้องรู้รายรับรายจ่ายของครอบครัว ถ้ารายจ่ายมากกว่ารายรับ เราจะต้องแก้ปัญหาอย่างไร และในระยะต่อไปทางกระทรวงมหาดไทย จะได้แต่งตั้งทีมวิทยากรลงไปพูดคุยกับประชาชนในทุกหมู่บ้าน เพื่อกระตุ้นให้นําไปสู่การปฏิบัติจนเป็นวิถีชีวิตในระดับบุคคล จนถึงหมู่บ้าน/ชุมชน ใช้เป็นวิธีการในการแก้ไขปัญหาหรือสร้างความเข้มแข็งให้กับหมู่บ้าน/ชุมชนทั่วประเทศ และนอกจากนี้ จากพยากรณ์อากาศของกรมอุตุนิยมวิทยาและสํานักงานพัฒนาเทคโนโลยีอวกาศและภูมิสารสนเทศ (องค์การมหาชน) ระบุว่าในเดือนพฤษภาคมนี้ จะมีปริมาณฝนตกมากกว่าทุกปี และจะเกิดภาวะฝนทิ้งช่วงในช่วงเดือนมิถุนายน จึงขอให้ทุกคนได้น้อมนําแนวทางพระราชดําริมาบริหารจัดการน้ํา เพื่อสร้างแหล่งกักเก็บน้ําไว้ใช้ในช่วงขาดแคลนต่อไป